《古行路难》
唐代·张崇

君不见古来行路难，只有荆卿报燕丹。感君恩厚为君死，自知故国一去无生还。

秋风易水自今古，中有恩情别时语。武阳饮酒荆卿歌，壮士相看面如土。

秦山嵽嵲秦关高，奋身西上腾惊猱。尽倾肝胆许知己，性命不啻轻鸿毛。

画图再拜王心喜，图穷匕首明秋水。劫土复地计全非，何处秦云泣燕鬼。

当时一语思匡国，精神动天虹贯日。狂谋肇祸鬼不祀，大业帝嬴天与力。

虎须堪编尾堪履，倒捲天河恨难洗。杀身徇名信绝伦，可怜孤负樊将军。

作者简介：五代时慎县人。仕吴。官至庐州观察使。引兵讨王言作乱，擢德胜军节度使，后加安西大将军。居官好为不法，士庶苦之。吴杨溥大和初赐爵清河王。在庐州时，以货厚结权要，为民患者二十余年。